Kry 'n nuwe hart persent! – NG Vishoek
Home / Kry 'n nuwe hart persent!
Kry 'n nuwe hart persent!
"Gee my jou hart …"
Luister mooi: daar is Iemand wat saggies in jou oor kom fluister en sê: "My kind, gee my jou hart. Hy lyk glad nie goed nie en moet heeltemal opgeknap word. Om die waarheid te sê, Ek sal 'n hartoorplanting moet doen. En as Ek klaar is, gaan jy 'n nuwe mens wees. Daar gaan 'n verandering in jou lewe kom. Nie net jou hart nie, maar jou oë, jou ore en jou voete gaan verander. Jy gaan dinge anders sien as voorheen en jy gaan luister na die goeie eerder as die kwade. En jou hande gaan jy gebruik om mee uit te deel eerder as om mee in te palm. En met jou voete loop jy die pad van geregtigheid in plaas van die winkels plat. Boonop kry jou tong ook sommer 'n 'make-over' sodat geen negatiewe en afbrekende woorde daar kan tent opslaan nie.
"Onmoontlik," dink jy. Glad nie. Hierdie soort hernuwings of rekonstruksies vind elke dag plaas, maar haal selde die hoofopskrifte. Jy sal verbaas wees oor hoeveel mense met 'n nuwe voorkoms rondloop. En jy kan dalk een van hulle wees.
Gebed: Here, dankie dat U u Seun geskenk het in ruil vir 'n nuwe hart sodat ons die wêreld kan wys dat 'n nuwe begin nie net 'n vae moontlikheid is nie maar 'n werklikheid.